કમાન્ડર કલ્કીન વિનસ, ઝેવ અને રોબોનને લેબહાઉસમાં રાત્રિ રોકાણ માટે મૂકીને ચાલ્યા જાય છે. બીજા દિવસે સવારે જ્યારે કમાન્ડર કલ્કીન પાછા ફરે છે ત્યારે વિનસ, ઝેવ અને રોબોનને લેબહાઉસની બહારના જંગલમાં આશ્ચર્યમાં ગરકાવ થયેલાં જોવે છે. કમાન્ડર કલ્કીન, વિનસ, ઝેવ અને રોબોન જંગલની લટાર મારવા નીકળે છે. સદીઓ બાદ વિનસ પૃથ્વી અને પૃથ્વીના આભૂષણસમા વૃક્ષો, વન્યજીવો, સૂર્ય પ્રકાશ વગેરેને નિહાળી રહી હતી અને આનંદિત થઇ રહી હતી. લેબહાઉસની બહાર વિશાળ જંગલ છે તેનો ખ્યાલ વિનસ કે ઝેવને નહોતો. જોકે, નાઇટ વિઝન ટેકનોલૉૅજીને કારણે રોબોનને રાત્રે જ જંગલ અને લેબહાઉસની રચનાનો પરિચય મળી ગયો હતો. જંગલમાં લટાર મારવા નીકળેલા વિનસ, ઝેવ અને રોબોન નાના મદનિયા જેવા દેખાતા વૃદ્ધ હાથીને જોઇને અંચબિત થઇ જાય છે. ઝેવ કમાન્ડર કલ્કીનને હાથીના નામની પૃચ્છા કરે છે. ત્યારે કમાન્ડર કલ્કીન હાથીનું નામ ઝીરોવન કહે છે. આ સાંભળીને ઝેવ અને કમાન્ડર કલ્કીન વચ્ચે બાઇનરી લેંગ્વેજને લઇને ચર્ચા થાય છે. કમાન્ડર કલ્કીન ઝેવને સમજાવે છે કે હકીકતમાં શૂન્ય પોતે જ એક હીરો છે પણ આપણે શૂન્યનું મહત્ત્વ ઓછું આંકીને નંબર વનને હીરો બનાવી દીધો છે. શૂન્ય જ બ્રહ્માંડ છે અને બ્રહ્માંડ જ શૂન્ય છે. આખરે ચર્ચા વિરામ પામે છે અને બધાં આગળ વધે છે. રસ્તામાં કમાન્ડર કલ્કીન જણાવે છે કે દિવસ ટૂંકો હોવાને કારણે બધાં પ્રાણીઓ અને ફૂલ-છોડ, વૃક્ષ વગેરેના કદ ખૂબ ટૂંકા થઇ ગયા છે. ……(હવે આગળ વાંચો) – ૨૦